
1. Mediul naţional de securitate — sistem complex al realităţii 


Mediul de securitate este sistemul condiţiilor 
favorabile, interne şi internaționale, ecologice, 
sociale, economice, militare, diplomatice, politice, 
informaţionale şi culturale în care ființează şi 
activează orice comunitate umană. El reprezintă 
spaţiul (locul) în care se manifestă starea de 
securitate/insecuritate, atât la nivel individual, 
grupal, statal, zonal, regional, cât şi global. Datorită 
structurii sale complexe şi dependenței evoluției 
sale de o multitudine de factori aleatori, mediul de 
securitate se poate evalua numai în termeni 
probabilistici. Ca atare, nu se pot face afirmaţii 
certe asupra evoluției uneia sau alteia din 
componentele sale, ori a întregului. Prin urmare, 
aprecierea sa, respectiv a stării actuale şi a celei 
viitoare presupune, pe de o parte, descrierea şi 
analiza fiecărei componente şi, pe de altă parte, 
elaborarea unor criterii de evaluare atât a fiecărei 
părți, cât şi a întregului. 

Structural, mediul de securitate este alcătuit din 
următoarele componente: economică; militară; 
socială; politică; culturală; informaţională; 
diplomatică; ecologică. Poate ar trebui luată în 
calcul şi componenta umană a mediului de 
securitate. Având în vedere însă că omul, ca 
persoană sau membru al unui grup, constituie 
actorul principal în toate componentele 
menționate, nu mai este necesară abordarea acestui 


element al mediului de securitate, în mod distinct, 
de sine-stătător. 

Fiecare componentă în parte are o existență 
proprie şi o evoluție puternic dependentă de 
schimbările produse în celelalte elemente 
constitutive. Practica a dovedit că un rol deosebit 
de important îl are componenta economică în 
determinarea stării în care se poate afla mediul de 
securitate la un moment dat. 

Totuşi, într-un fel, mediul de securitate, în final, 
este rezultanta interacțiunii elementelor sale 
structurale. Este posibil, ca, la un moment dat, o 
componentă sau mai multe să fie dominante, în 
raport cu celelalte, ca influență, direcție şi sens. 
Aceasta sau acestea vor indica starea actuală şi 
tendinţa de evoluţie a mediului de securitate. 

Mediul de securitate se poate afla în una din 
următoarele stări: starea de normalitate 
(disfuncționalitățile majore lipsesc din toate 
componentele, iar cele minore se află sub controlul 
eficace al factorilor responsabili); starea critică 
(există unele disfuncționalități minore în unele 
componente ale mediului de securitate, dar sunt 
ținute sub control de cei responsabili); starea de 
criză (majoritatea sau toate componentele mediului 
de securitate prezintă disfuncționalități majore 
şi/sau minore ce au scăpat de sub controlul 
factorilor responsabili). 

2. Componenta economică a mediului de securitate 


Aceasta, prin definiție, evidențiază modul în 
care oamenii şi societatea decid, folosind sau nu 
banii, de a utiliza toate resursele disponibile, în 
scopul producerii de mărfuri şi servicii diverse, 
precum şi al repartizării acestora în vederea 
consumului, prezent şi viitor, între indivizii şi 
grupurile umane care constituie comunitatea. În 
mod practic, această componentă indică tipul de 
economie existent într-o comunitate (stat sau 
uniune de state). Astăzi, în lume sunt prezente, 
efectiv, următoarele tipuri de economie: economie 
de piaţă (capitalistă). Specific acestei economii 
este caracterul dominant al proprietății private 
asupra bunurilor şi al organizării producției potrivit 
legii cererii şi ofertei; economie de stat (socialistă). 
Acest tip de economie este definit de proprietatea 
statului asupra bunurilor, de planificarea şi 
conducerea centralizată a activităţii de producție, 
repartiție şi consum; economie mixtă (în care se 
întâlnesc, în proporţii diverse, elemente din primele 
două). 

Totodată, specialiştii vorbesc de o economie 
naţională şi de o economie mondială. Între acestea 
există numeroase interacțiuni şi interdependente. În 
prezent, globalizarea amplifică şi sporeşte 
complexitatea relaţiilor economice dintre state, pe 
de o parte, şi dintre economiile naționale şi 
economia mondială, pe de altă parte. În plus, 
generalizarea progresivă a liberalismului economic 
- care implică un abandon al frontierelor naţionale 
protectoare şi generează alt tip de frontiere- şi 
dezvoltarea noilor tehnologii conduc la 
internaționalizarea accelerată a economiei. Practic, 
o economie autarhică, astăzi, este un nonsens 
economic şi un mod sigur pentru țara respectivă de 
a se condamna la subdezvoltare şi, implicit, la 
insecuritate. 

Desigur, economia mondială este mai mult 
decât suma economiilor naţionale. Ea reprezintă 
rezultanta interacțiunii între economiile naţionale, 
pe de o parte, şi între acestea şi organizaţiile 
economico-financiare internaționale, pe de altă 
parte. În aceste condiţii, este evident că orice 
schimbare produsă în economia mondială se face 


simțită şi în economiile naţionale. Astfel, efectele 
crizelor economice şi/sau financiare prin care 
trec unele organizații  economico-financiare 
transnaționale se regăsesc semnificativ în toate 
statele lumii. La rândul lor, modificările de esență 
din economiile naţionale se răsfrâng asupra 
economiei mondiale. De exemplu, dispariția 
sistemului socialist şi, o dată cu el, a economiilor 
specifice a produs o serie de efecte nedorite pe 
piața mondială. 

În acelaşi timp, globalizarea a adus şi alte 
particularități în derularea raporturilor economice 
dintre state. Astfel, instituţii internaționale, cum ar 
fi Banca Mondială, Fondul Monetar Internaţional şi 
altele, intervin în viaţa economică a statelor, dar şi 
în economia mondială, atât prin creditele acordate 
(mărime, domeniu de activitate, ritmicitate), cât şi 
prin impunerea unor condiţii diverse (economice, 
sociale, termene de rambursare etc.) pentru 
împrumuturile oferite. 

Datorită globalizării, este posibil ca, în 
domeniul securității naționale, să apară elemente 
noi, atât în ceea ce priveşte asigurarea ei, nu în mod 
individual de către fiecare stat, ci într-o manieră 
colectivă, prin instituţii internaţionale create în 
acest scop de către mai multe ţări, cât şi în 
diminuarea unor atribute ale suveranităţii naționale. 

La nivelul statului național se disting: o 
economie oficială şi o economie subterană. Prima 
este organizată şi funcționează în conformitate cu 
normele legale, în timp ce a doua îşi desfăşoară 
activitatea după reguli proprii. Astfel, activitatea 
(de producţie, comerţ, servicii diverse etc.) şi 
veniturile proprii nu sunt declarate la fisc, se 
foloseşte intens „munca la negru” în realizarea 
producției şi în comercializarea produselor. 
Existența, dar mai ales ponderea economiei 
subterane în economia unei țări are urmări negative 
considerabile pentru securitatea naţională. Mai 
întâi, prin diminuarea veniturilor strânse la bugetul 
de stat şi, apoi, prin fenomenele negative pe care le 
generează: corupţie, evaziune fiscală, folosirea 
muncii la negru etc. 


Autorul: general de brigadă dr. Traian PIGUI, şeful Direcţiei Domenii şi Infrastructuri, a publicat lucrări şi 


articole, cu o tematică circumscrisă specialităţii domniei sale (doctorat în ştiinţe economice), precum şi apărării şi 
securității naționale, regionale şi globale 

3. Vulnerabilităţi, riscuri şi ameninţări economice 
la adresa mediului de securitate național 


3.1. Vulnerabilități economice 

Vulnerabilităţile sunt definite ca stări de lucruri, 
procese sau fenomene din viața internă care 
diminuează capacitatea de reacţie la riscurile 
existente ori potențiale sau care favorizează apariția 
şi dezvoltarea acestora. 

Analiza prezentei definiții conduce la două 
constatări: 1) vulnerabilităţile există şi se manifestă 
ca: stări de lucruri, fenomene şi procese din viaţa 
internă. Prin urmare, ele sunt specifice fiecărei ţări, 
fiecărei regiuni şi zone geografice; 2) ele joacă un 
dublu rol. Mai întâi, diminuează capacitatea de 
reacţie a ţării respective la riscurile existente sau 
potențiale. Apoi, ele se comportă ca şi cum ar fi un 
catalizator al manifestării active a unor riscuri şi 
amenințări. 

Vulnerabilitatea reprezintă şi posibilitatea cuiva 
de a fi atacat sau a i se cauza ceva dăunător, fie 
fizic, fie emoţional. Prin urmare, aceasta constituie 
ceva (fapt, eveniment, stare etc.) capabil să 
genereze disconfort pentru o persoană, grup uman, 
comunitate, stat etc., dar acțiunea sa este 
caracterizată printr-un grad, mai mare sau mai mic, 
de incertitudine. 

Vulnerabilitatea, ca sursă de potenţiale efecte 
nedorite asupra mediului de securitate național, 
zonal, regional şi mondial, este percepută diferit de 
la o ţară la alta. Această percepţie se pare că este 
determinată, în principal, de: nivelul dezvoltării 
economice a statului respectiv; puterea sa militară 
(efective, armament modern - arme inteligente, 
armă nucleară, sateliți de comunicații şi cu alte 
utilizări etc.) maniera în care sunt definite 
interesele sale fundamentale; rolul asumat şi 
statutul deţinut de acesta în zonă, regiune şi lume. 

Vulnerabilitatea economică reprezintă acea 
sursă de potenţiale pericole în domeniul economic. 
Ea acționează ca un veritabil catalizator al 
manifestării riscurilor şi amenințărilor economice şi 
nu numai. 

După originea lor, vulnerabilităţile economice 
pot fi: interne şi externe.  Vulnerabilităţile 
economice externe se datorează: acţiunii conjugate 
şi întrepătrunderii unor procese economice care pot 
crea condiții favorabile pentru apariția unor riscuri 
la adresa mediului de securitate naţional (criza 
energetică, limitarea accesului la sursele de materii 
prime, blocada economică etc.)  accentuării 


interdependenţelor multiple între state; globalizării 
şi liberalizării schimburilor de orice fel - de la cele 
comerciale la cele informaţionale. Toate acestea fac 
tot mai dificilă disocierea într-un mediu globalizat, 
în care vulnerabilitățile interne şi cele externe pot fi 
generate şi se potenţează reciproc. Fundalul pe care 
se proiectează aceste interdependenţe este unul 
pozitiv, atât la nivel continental, cât şi global.” 

Pentru ţara noastră, mai importante sunt 
vulnerabilitățile economice din situația internă, 
deoarece perpetuarea şi conjugarea lor pot afecta 
mediul de securitate naţional, prin generarea de 
efecte interdependente, difuze şi multidirecționale. 
Printre vulnerabilitățile interne ce se impun a fi în 
atenția celor cu responsabilități în domeniile 
elaborării şi implementării  modalităților de 
prevenire a acestora se află: persistența 
problemelor de natură economică, financiară şi 
socială; accentuarea fenomenelor de corupție şi de 
administrare deficitară a resurselor economice şi 
financiare publice; reacțiile ineficiente ale 
instituțiilor statului în fața acutizării fenomenelor 
de criminalitate economică; menținerea unor 
disparități de dezvoltare economică între regiunile 
tării; emigrarea specialiştilor din domenii de vârf. 

3.2. Riscuri economice 

În scopul înțelegerii corecte a ceea ce se 
numeşte risc, în general, pe de o parte, şi de a 
identifica riguros riscurile economice la adresa 
mediului de securitate național, pe de altă parte, în 
continuare, vor fi prezentate şi analizate câteva 
definiții date acestui termen, în diferite lucrări şi de 
către diverşi autori. 

lată care sunt acestea: risc - probabilitatea de 
producere a unui eveniment sau de desfăşurare a 
unei acțiuni, de regulă, nedorită pentru subiect“; 
noțiunea de risc desemnează posibilitatea de a 
ajunge într-o primejdie, de a avea de înfruntat un 
necaz, sau de suportat o pagubă; pericol posibil”; 
risc - pericol în care intră ideea hazardului”; risc - 
fenomen psihologic complex, rezultând din 
raportul dintre probabilitatea reuşitei şi a eşecului 
unei acţiuni îndreptate spre atingerea unui anumit 
obiectiv-câştig - cu semnificație individuală sau 
socială. În sens propriu, se poate vorbi de risc 
numai în cadrul situaţiilor cu caracter aleator, unde, 
ca urmare a prezenței factorului întâmplare, 
deznodământul nu poate fi prevăzut cu certitudine“; 

risc - ansamblu de stări tensionale, active sau 
latente, perceptibile sau ascunse, cărora nu li s-au 
găsit soluții în măsură să determine eliminarea 
cauzelor ce le-au generat şi care, menținute între 
anumite limite, nu aduc atingere securității 
naţionale.” 

Definiţiile prezentate conduc la următoarele 
constatări: 1) riscul reprezintă un pericol probabil. 
Deci, nu există certitudine în ceea ce priveşte 
producerea sa la o anumită dată sau la un interval 
de timp riguros determinat; 2) riscul este un pericol 
în stare latentă, ceea ce înseamnă că el poate deveni 
manifest (activ) atunci când sunt create condițiile 
favorabile acestei transformări. Prin urmare, se 
impune studierea sistematică a condițiilor 
(economice, sociale, informaționale, militare, 
psihologice, financiare, etnice etc.) care facilitează 
trecerea unui risc din starea latentă în cea activă, 
adică atunci când devine, de fapt, amenințare la 
adresa securității naționale; 3) riscul constituie un 
pericol dependent de hazard, adică el se poate 
produce sau nu. În apariția sa, un rol semnificativ îl 
are, deci, întâmplarea; 4) riscul este un ansamblu 
de stări tensionale latente, nu active. Dacă ar fi 
active, adică ar acționa concret, exercitând o 
influență notabilă asupra securității naționale, 
atunci, normal, ele ar fi altceva, şi anume 
amenințare nu risc. 

Deci, specific riscului este: 1) ideea de hazard 
în ceea ce priveşte probabilitatea sa de producere. 
Prin urmare, întâmplarea joacă un rol însemnat în 
apariția oricărui risc. Într-un fel, se poate afirma că 
şi măsurile posibile de adoptat, cu scopul declarat 
de prevenire a apariției unui risc, mai corect spus 
de transformare a sa din ceva probabil într-o 
amenințare reală, concretă vor fi, întotdeauna, 
influențate de hazard. Aceasta în sensul că este 
posibil ca, fie măsurile adoptate să răspundă 
complet obiectivului propus, fie să fie necesar să se 
caute soluții ad-hoc la solicitările concrete; 2) un 
pericol în stare latentă. Cu alte cuvinte, riscul este 
un pericol a cărui sursă se cunoaşte şi care, deci, 
poate fi ținută sub control de către responsabilii 
domeniului respectiv de activitate. Mai mult, se pot 
elabora scenarii, de către specialişti, prin care să se 
propună diferite variante de măsuri, fie de control 
riguros şi oportun al factorilor de risc, fie de 
diminuare a efectelor negative ale acestora. Altfel 
spus este vorba de modalităţi de prevenire şi 
acțiune adecvate a riscurilor la adresa securității 
naționale; 3) un ansamblu de stări tensionale 


latente care, în anumite condiţii, se transformă, se 
activează, acționând, mai mult sau mai puţin 
semnificativ, asupra securității naționale. 

Mediul de securitate național poate fi afectat, 
într-un sens sau altul, fie doar de un singur risc 
(este o situație ipotetică posibilă), fie de mai multe 
riscuri simultan. În acest din urmă caz, riscurile se 
grupează, constituind factori de risc, care sunt de o 
mare diversitate, sub aspectul originii, naturii şi 
probabilității lor de producere. De fapt, „factorii de 
risc constau în acele elemente, situaţii sau condiţii, 
interne sau externe, care pot afecta, prin natura 
lor, securitatea ţării, generând efecte contrare sau 
de atingere a intereselor noastre fundamentale” $ 

Potrivit literaturii de specialitate, riscurile 
economice pot fi interne şi externe. Printre riscurile 
economice interne se pot menţiona cele derivate 
din: 1) managementul macroeconomic (ineficienţa 
politicii economice; politica economică 
descurajantă pentru investitorii strategici străini; 
absenţa unor programe concrete pe termen scurt, 
mediu şi lung; disparități economice în plan 
teritorial şi departamental; eludarea corelaţiilor în 
dezvoltarea economică în şi din anumite sectoare şi 
accentuarea disparităților structurale; neracordarea 
la procesele economice şi sociale ce caracterizează 
trecerea la societatea informațională; aplicarea unor 
politici de creditare neadecvate şi ineficiente; 
devalorizarea monedei naționale; limitarea 
accesului la tehnologia modernă, materii prime; 
politici economice exclusiviste; tendințele de 
sufocare a economiei naționale de către companiile 
multinaționale; apariția şi dezvoltarea economiei 
subterane etc.); 2) conjunctura economică (efectele 
nefaste ale propagării recesiunii economice din 
țările dezvoltate; cererea scăzută de produse ale 
economiei naționale pe piaţa continentală şi 
mondială; interesul redus al unor investitori străini 
pentru anumite sectoare ale economiei naţionale; 
accesul limitat pe piaţa internațională de capital, 
materii prime etc.; neracordarea economiei la 
cerințele pieţei etc.; 3) politica financiară şi 
comercială (dezechilibrul balanței comerciale; 
politica de export bazată pe concentrarea acesteia 
pe pieţe conjuncturale; acceptarea derulării unor 
operaţiuni de comerț exterior în condiții 
păgubitoare; transferarea frauduloasă peste graniță 
a unei însemnate părți din avuţia națională; 
creşterea datoriei externe; subevaluarea monedei 
naționale; lipsa de fluiditate a pieţei interne; rata 
înaltă a inflației). 

3.3. Ameninţări economice 

Există opinii diverse privind noţiunea de 
ameninţare. lată două definiții date de autori diferiți 
acestui termen : amenințare — ansamblu de acțiuni 
nonviolente, directe sau indirecte care, în mod 
frecvent, îmbracă forme ale agresiunii psihologice, 
informaționale, economice,presiunilor diplomatice, 
imagologice şi pot aduce atingere securității 
naționale”; amenințare — pericolul care trebuie 
contracarat, reprezentând suma pericolelor 
potențiale de care este necesar să se țină seama la 
proiectarea unui sistem, în vederea atingerii 
capacității sale acționale într-un mediu ostil sau 
într-o situaţie conflictuală reală’. 

Aceste definiții ale amenințării sunt incomplete. 
De pildă, prima exclude amenințările de tip violent 
- conflictele armate-, deşi istoria omenirii, mai 
veche sau mai recentă, oferă suficiente exemple în 
acest sens, precum şi pe cele financiare, ecologice, 
politice, culturale. Ele concep amenințarea ca fiind 
suma pericolelor potenţiale, când, în realitate, este 
vorba de rezultanta pericolelor potențiale. 

Amenințarea economică, la nivel strategic, este 
un risc devenit realitate, adică un risc ce trece din 
starea latentă de pericol potențial într-o stare activă, 
când acționează efectiv asupra obiectului său de 
manifestare. Altfel spus, amenințarea economică 
este pericolul real specific sectorului de activitate 
economică. În acest sens, se vorbeşte de ameninţări 
economice: 

- interne şi externe. 

Ca vector, amenințarea economică se 
caracterizează prin: intensitate; direcție şi sens. 
Există o serie de factori ce determină intensitatea 
unei amenințări economice. Printre aceştia se 
numără : specificitatea identității ei; apropierea ei 
în timp şi spațiu; probabilitatea îndeplinirii; 
gravitatea consecințelor; percepția amenințării este 
sau nu amplificată de circumstanţe istorice!!. 

Se disting două tipuri de ameninţări economice, 
şi anume: specifice şi difuze. Ameninţările 
economice specifice au o ţintă şi o sursă clare. Cu 
alte cuvinte, ele se pot descoperi în timp util şi, prin 
urmare, se pot iniția măsuri adecvate şi flexibile de 
prevenire şi contracarare. De exemplu, o 
amenințare economică din partea unui stat vecin 
este evidențiată prin: creşterea taxelor vamale la 
importul tuturor produselor statului vecin sau 
numai la unele produse (carne, produse din carne, 
oţel etc.); limitarea “micului trafic” de la frontiera 
cu statul supus amenințării; taxe suplimentare, la 


trecerea frontierei, doar pentru cetățenii statului 
vizat etc. Amenințările economice difuze apar în 
decursul proceselor economice şi financiare, mai 
puţin din partea unui actor statal sau nonstatal 
anume, sau politici. Astfel, creşterea preţurilor la 
petrol, scăderea rating-ului unor țări, condiționările 
politice ale acordării unor împrumuturi de către 
organizațiile financiare internaționale şi regionale, 
migrația populației dinspre ţările sărace către cele 
bogate etc. sunt efecte ale unor procese mai largi, 
frecvent identificate drept ameninţări de natură 
economică. Totodată, după distanța în timp până la 
producerea probabilă a amenințării se face 
distincție între ameninţarea economică imediată şi 
cea de durată. Primul tip de ameninţare înseamnă 
producerea efectelor sale într-un timp scurt, 
apropiat de momentul acțiunii sale. De pildă, 
creşterea prețului la ţiţei poate fi socotită o 
ameninţare economică imediată. În cel de al doilea 
caz, amenințarea se produce după un timp mai 
îndelungat de la sesizarea sa de către cei cu 
responsabilități în domeniu. În acelaşi timp, se 
apreciază de către unii autori că ameninţarea 
economică poate avea şi o dimensiune istorică. 
Astfel, unele amenințări sunt percepute ca fiind în 
rezonanță cu experiența istorică a unui stat, ceea ce 
îi sporeşte sensibilitatea la aceasta (amplificare 
istorică). Alte amenințări nu sunt asociate 
experienţei istorice a statului respectiv (neutralitate 
istorică). 7 Totodată, se poate afirma că 
amenințările economice, la fel ca vulnerabilitățile şi 
riscurile la adresa mediului de securitate național, 
sunt percepute diferit de statele lumii, în raport cu: 
puterea lor militară, nivelul de dezvoltare 
economică; modul de definire a intereselor 
naționale fundamentale; calitatea de a fi sau a nu fi 
membru al unei alianțe  politico-militare 
recunoscute ca fiind puternică de către toate statele 
lumii sau de marea majoritate a acestora; rolul 
asumat, pe plan zonal, regional şi/sau mondial, şi 
statutul înalt recunoscut de către celelalte state ale 
lumii. 

Pentru România, amenințările economice 
interne sunt deosebit de importante, dar nu sunt de 
neglijat nici amenințările economice externe. 
Aceasta mai ales în condițiile în care, practic, între 
toate statele lumii există „un război 
economic”'* care nu ţine seama de apartenența sau 
nu la o alianță politico-militară. De fapt, 
globalizarea a accentuat dependența economică a 
fiecărui stat de ceilalți actori economico-financiari 

statali şi nonstatali. De aici, o acerbă luptă între 
aceşti actori pentru promovarea şi apărarea 
intereselor lor de natură economică şi financiară. 

3.4. Relaţia dintre vulnerabilități, riscuri şi 
amenințări economice 

Vulnerabilitățile, riscurile şi amenințările 
economice reprezintă realități interne şi 
internaționale, între care există atât asemănări, cât 
şi deosebiri. Într-un anume fel, se poate spune, fără 
teama că s-ar comite vreo eroare gravă, că 
vulnerabilitățile, riscurile şi amenințările 
economice sunt stadii diferite pe care le parcurg, în 
timp, succesiv unele dintre aceste stări, fenomene şi 
procese. Ca asemănări, se pot menţiona: originea 
lor (internă şi externă); natura lor (economică); 
caracterul lor (directe şi indirecte). În calitate de 
deosebiri, s-ar putea afla: gradul diferit de 
probabilitate al acțiunii lor efective 
(vulnerabilităţile au cea mai redusă şansă de a se 
materializa în riscuri reale; riscurile au o 
probabilitate ceva mai mare de acțiune; 
amenințările au cel mai înalt grad de probabilitate 
de a influenţa efectiv şi eficace mediul de securitate 
național); rolul hazardului în producerea lor (în 
cazul  vulnerabilităţilor,  hazardul nu are o 
contribuție semnificativă; riscul, prin definiție este 
un produs al întâmplării; amenințările depind într-o 
mică măsură de hazard), durata lor 
(vulnerabilitățile durează cel mai mult în timp; 
riscurile au o viață mai scurtă decât 
vulnerabilitățile; amenințările specifice au cea mai 
mică durată de viață). Este evident că nu toate 
vulnerabilitățile economice devin riscuri de aceeaşi 
natură, ci doar acelea care sunt neglijate de către 
cei în a căror responsabilitate de supraveghere şi 
control intră sectorul economic. În plus, 
vulnerabilitățile economice neglijate se pot 
amplifica, transformându-se în riscuri, dacă nu se 
adoptă în mod oportun modalități de prevenire şi 
acțiune adecvate şi flexibile. La rândul lor, riscurile 
economice, în anumite condiţii, trec din starea 
latentă în cea activă, devenind amenințări la adresa 
mediului de securitate național. De exemplu, țările 
care nu posedă resurse energetice sunt vulnerabile 
față de cele care le au. Dar această vulnerabilitate 
nu devine risc decât atunci când ţara sau ţările 
deţinătoare de resurse energetice intră în vreun 
conflict cu statul sau statele care au nevoie de acces 
la respectivele resurse. La rândul său, acest risc se 
transformă într-o amenințare economică reală 
atunci când se face apel în mod concret la diferite 


modalități de a restrânge accesul unui stat sau al 
mai multora la resursele energetice. 

Dacă factorii responsabili din sectorul 
economic în care este prezentă vulnerabilitatea nu o 
tin sub control, prin metode adecvate şi flexibile, 
aceasta se amplifică şi, în timp, devine un risc real, 
cu perspectiva transformării într-o ameninţare la 
adresa mediului de securitate naţional şi nu numai. 

Bineînţeles, nu toate vulnerabilităţile 
economice devin riscuri şi nici toate riscurile nu se 
transformă automat în amenințări economice la 
adresa securității cuiva (ţară, uniune de state, zonă 
etc.), ci doar acelea care au condiţii favorabile de 


acțiune. Intr-un fel, se poate afirma că 
vulnerabilitățile economice dintr-o țară se 
datorează, în principal, apariției unor 


disfuncționalități în cadrul componentei economice 
a mediului de securitate. Dacă aceste dereglări, 
perturbații etc. ale componentei economice şi/sau 
ale altor componente ale mediului de securitate se 
accentuează şi se permanentizează, atunci ele au 
şansa să se transforme în riscuri. Totodată, dacă, la 
rândul lor, aceste riscuri sunt neglijate de către cei 
responsabili cu gestionarea lor, atunci există o mare 
probabilitate ca ele să ia forma unor amenințări 
economice concrete la adresa mediului de 
securitate naţional şi nu numai. În plus, există şi 
alte riscuri economice (în stare latentă), în afara 
celor provenite din vulnerabilităţile economice 
existente la un moment dat, de care trebuie să se 
țină seama când se face evaluarea stării mediului de 
securitate. De aceea, atât la nivel național, cât şi la 
celelalte niveluri ale securităţii, de regulă, se adoptă 
o serie de modalităţi adecvate şi flexibile, fie de 
către responsabilii statali, fie de către cei 
internaționali (mai ales cu concursul marilor 
puteri), prin care să se exercite un control cât mai 
riguros al dereglărilor, distorsiunilor etc. care apar 
şi se manifestă în componenta economică sau/şi în 
alte componente ale mediului de securitate. Este 
evident că gestionarea vulnerabilităților, riscurilor 
şi amenințărilor economice se face în funcție de: 
interesul celor cărora, probabil, le este afectată 
securitatea; posibilitățile economice, financiare, 
militare, informaționale etc. ale celor implicați; 
puterea economică, financiară, militară etc. a celor 
pe care i-ar avantaja o modificare semnificativă a 
mediului de securitate. 

În concluzie, se poate afirma că între 
vulnerabilitățile şi riscurile economice, precum şi 
între riscurile şi amenințările economice există o 

interşanjabilitate. Cu alte cuvinte, există 
posibilitatea ca o vulnerabilitate economică, în 
anumite condiții, să devină risc economic la adresa 
securității naționale. La rândul său, un risc 
economic poate să se transforme într-o 
vulnerabilitate similară ca natură, dacă este 
gestionat corect, prin modalități corespunzătoare şi 
flexibile, dar şi într-un timp cât mai scurt de la 
manifestarea tendinței de schimbare. 

De pildă, există un risc economic datorat unor 
fenomene demografice (creşterea demografică în 
unele ţări din lume, îmbătrânirea populației etc.) iar 
acestea se pot schimba într-o vulnerabilitate, dacă 
la nivel statal se adoptă măsuri diverse şi eficace în 
ceea ce priveşte natalitatea, pe de o parte, şi 
circulația persoanelor dintr-o ţară în alta, pe de altă 
parte. De asemenea, globalizarea a sporit 
posibilitățile de extindere a sferei de acţiune a 
crimei organizate (trafic de droguri şi de carne vie; 
spălarea de bani; imigrație ilegală etc.), prin 
facilitățile create în ceea ce priveşte circulația 
persoanelor şi a diverselor bunuri între statele 
europene, dar şi ale lumii, în general. Această stare 


se poate socoti ca o vulnerabilitate ce îmbracă şi 
aspecte stricte economice la adresa securității 
naționale. Dacă cei abilitați prin lege nu adoptă 
măsurile corespunzătoare, atunci această 
vulnerabilitate va ajunge să fie un veritabil risc la 
adresa securităţii statale, zonale şi regionale. 

În ultimul timp, terorismul internaţional 
constituie o ameninţare pentru aproape toate statele 
lumii. Sursele sale umane, economice, financiare şi 
morale, obiectivele urmărite, posibilele ținte, 
perioada de timp în care se vor produce atacurile 
teroriste sunt puţin sau deloc cunoscute. Această 
stare de incertitudine generează teamă, nesiguranță 
şi frustrare în rândul ţărilor care pot fi oricând o 
posibilă țintă a unui atac terorist. De aici, posibile 
efecte economice negative pentru statele care au 
fost ținta unui atac terorist sau se estimează că vor 
putea fi în viitorul apropiat. De regulă, pierderile 
materiale produse printr-un atentat terorist au fost 
deosebit de mari, fără a mai lua în calcul pierderile 
de vieţii omeneşti, teama şi frica pe care le 
generează. 


4. Consideraţii finale 


Starea mediului de securitate naţional este 
semnificativ şi consistent influenţată de prezența 
sau absența unor disfuncționalități majore în cadrul 
elementelor structurii sale. Componenta economică 
se poate socoti ca fiind cea mai importantă dintre 
cele ce alcătuiesc mediul de securitate. De starea sa 
— de normalitate, critică sau de criză - depinde 
direct starea celorlalte componente şi, prin urmare, 
a întregului mediu de securitate. Aceasta derivă din 
rolul fundamental pe care îl joacă factorul 
economic în orice societate umană. 

Vulnerabilitățile, riscurile şi amenințările 
economice interne şi externe au un rol major în 
tipul de stare în care se află mediul de securitate. 
De aceea, acestea se cer cunoscute şi ținute sub un 
control strict şi eficace de către cei responsabili cu 
gestionarea sectorului economic. 

Riscurile şi amenințările economice interne se 
pot ține relativ mai uşor sub control de către cei ce 
gestionează activitatea economică a unui stat, 
datorită faptului că există informaţii despre ele şi 
instrumentele de stăpânire adecvate. Riscurile şi 


amenințările economice externe sunt mai dificil de 
controlat, întrucât cauzele ce le generează sunt fie 
puţin cunoscute, fie greu de evitat. 

De pildă, creşterea preţului petrolului pe piața 
mondială, fenomen ce afectează profund negativ 
activitatea economică naţională; deşi se cunosc 
cauzele, nu se poate face mare lucru pentru a-i 
atenua efectele deoarece, la nivel naţional, nu toate 
statele dispun de instrumente eficace pentru 
contracararea sa. 

Globalizarea, ca fenomen atotcuprinzător, cu 
puternice conotaţii economico-financiare, poate 
face ca unele vulnerabilități, riscuri şi amenințări 
economice externe să-şi amplifice efectele nedorite 
la nivel național şi nu numai. 

Impactul  vulnerabilităților, riscurilor şi 
amenințărilor economice asupra mediului de 
securitate național se traduce prin alterarea 
securităţii individuale, a comunităţilor şi a statului 
în întregul său, atât prin crearea premiselor 
instaurării insecurităţii, la toate nivelurile, cât şi la 
instalarea propriu-zisă a insecurităţii economice. 

PROPUNERE 


doctorat propuse ofițerilor-studenți şi, respectiv, candidaților la doctoratură din Universitatea 
Naţională de Apărare să se prevadă şi câteva titluri referitoare la vulnerabilități, riscuri şi amenințări 
la adresa securităţii naţionale, regionale şi internaţionale, specifice dimensiunii sale economice. 

